K. Sárközy, poslankyňa: (2009-02-12):
Ja som pôvodne chcela predložiť krátky pozmeňujúci návrh a zmieniť sa zopár vetami o tomto zákone, lenže treba reagovať aj na iné veci, ktoré tu odzneli. Pani ministerka, vy ste ma tu verejne vyzvali, aby som sa ospravedlnila vašej dcére. Ja vás prosím, vlastne nie prosím vás, ale ja si dám vybrať stenografický záznam, ja som vašu dcéru ani raz neosočila. To, čo mi dala do úst pani poslankyňa Vaľová, to je jej problém, ale ja sa kvôli niekomu ospravedlňovať nebudem. Odznelo to viackrát – kauza Privilégium. Treba sa toho dotknúť. Pani ministerka, vy a pán premiér ste povedali, „ak tam nastali nejaké problémy, beriem to na svoje tričko“. To sú slová pána premiéra. No v Privilégiu nastali problémy. Na pondelok bol zvolaný súdny proces, ktorý je teraz preložený na marec. To je jeden problém, tak asi tam niečo nie je v poriadku. A ten druhý problém je ten, že je tam síce exekútor, ktorý by mal zhabať majetok Privilégia, lenže Privilégium fakticky už neexistuje, pretože majetok pani Madlová, nominantka strany SMER toho času, teda bývalá nominantka strany SMER, prepísala tento majetok na svoje 2 dcéry. Takže môže tam byť exekútor, nič sa nebude diať, pretože nebude vedieť čo zhabať. Preto sa vraciame ku kauze Privilégium a vraciame sa kvôli tomu, že ste vy sama a pán premiér povedali, ak tam nastala chyba, tak tú chybu beriem na svoje tričko. A vy sa to pokúsite zahrať do autu s tým, že spomínate 44 polohovateľných postelí. Pani ministerka, koľko je domovov sociálnych služieb na Slovensku, ktoré by potrebovali polohovateľné postele? Koľko je hospicov, ktoré by potrebovali polohovateľné postele? Ja neviem, koľko ich dostali, ale poviete to. Ja pri tomto pulte v Národnej rade môžem hovoriť to, čo pokladám za správne. Pani ministerka, vy ma nemôžete v tom zastaviť, zatiaľ. Keď týmto urážam, aby ste povedali, koľko domovov sociálnych služieb je na Slovensku a koľko postelí dostali, tak túto urážku beriem na seba, pani ministerka, po vás akože. A teraz sa vrátim k môjmu pozmeňujúcemu návrhu. Môj pozmeňujúci návrh sa týka tých sociálnych podnikov, o ktorých už  rozprávame od rána. Môj pozmeňujúci návrh prečítam. Pozmeňujúci návrh k vládnemu návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, tlač 940: „V čl. 1 v treťom bode sa vypúšťa § 72 e). § 72 f) a § 72 g) sa označujú ako § 72 e) a § 72 f). Zároveň sa primerane upraví znenie úvodnej vety.“ Odôvodnenie jednou vetou. Navrhujem ponechať súčasne platný právny stav úpravy inštitútu sociálneho podniku. Prosila by som kolegov, ktorí to berú zodpovedne, aby nepodporili pozmeňujúci návrh, ktorý je v spoločnej správe, ale podporili môj pozmeňujúci návrh a hneď vysvetlím prečo. Pani ministerka, ja som svoje obavy, čo sa týka sociálnych podnikov, povedala už v apríli, keď sa prijímal zákon o zamestnanosti. Vtedy tam bol prvýkrát definovaný pojem „sociálneho podniku“. Ten zákon je v platnosti od 1. mája 2008 a ten zákon meníme teraz, jednak aj zákon o zamestnanosti a jednak aj zákon o sociálnych podnikoch. Aj vtedy som povedala, že síce vo svete existujú sociálne podniky, vy ste tu spomínali Taliansko, Francúzsko, určite aj niekde inde. Slovensko s tým nemá skúsenosti, uvidíme, ako sa vyvinie a potom sa k tomu vyjadríme. Vzniklo 8 pilotných projektov. Boli sme na poslaneckom prieskume, ktorý tu toľko skloňujete. Ešte raz musím zdôrazniť, na poslaneckom prieskume sme dostali papierovo podložené veci, na ktoré sme sa pýtali, aj tam sme sa vyjadrili, že podľa nás nie je transparentné, keď sa k tomu vyjadrujú predstavitelia VÚC-iek a zhodou okolností práve tí, ktorí sú prepojení na stranu SMER. Pani ministerka, vy ste tu pred chvíľou povedali, že to je samozrejmá vec, že poslanci pomáhajú svojmu regiónu, ale v tejto Národnej rade je 150 poslancov, ktorí by veľmi radi pomohli svojim regiónom, nielen tým privilegovaným, tým ôsmym, ale, povedzme, aj na južnom Slovensku, napríklad aj v Banskobystrickom kraji, tam, kde je nezamestnanosť najvyššia. Pretože nie práve tam je najvyššia nezamestnanosť, kde sa utvorili sociálne podniky. A keď spomeniem napríklad Prešovský kraj alebo východ Slovenska, tak nie práve v Bardejove je najvyššia nezamestnanosť. To len na margo. Ale aby som teda povedala, pretože sme obviňovaní, že poslanci nevedia, čo je sociálny podnik, nevedia, o čom je reč, sú tu vyvolení, ktorí o tom vedia všetko a majú to preštudované. Ja vám prečítam, sú to tri kratučké odseky. Nechcem tým unúvať poslancov, ale chcem, aby o tom vedela verejnosť, čo to znamená sociálny podnik, pretože ľudia nie sú o tom informovaní. Oni počúvajú len to slovo sociálne a myslia si, že je to v ich prospech. „Pôvodný zákon“, teraz citujem, „ktorý je platný od 1. mája 2008. Sociálny podnik na účely tohto zákona je právnická osoba alebo fyzická osoba, ktorá zamestnáva zamestnancov, ktorí pred prijatím do pracovného pomeru boli znevýhodnenými uchádzačmi o zamestnanie v počte, ktorý predstavuje najmenej 30 % z celkového počtu jeho zamestnancov.“ Zrozumiteľné pre každého. „Poskytuje podporu a pomoc zamestnancom, ktorí pred prijatím do pracovného pomeru boli znevýhodnenými uchádzačmi o zamestnanie, nájsť zamestnanie na otvorenom trhu práce. Najmenej 30 % z finančných prostriedkov získaných z príjmov z predmetu činnosti, ktoré zostanú po úhrade všetkých výdavkov na predné činnosti za príslušné zdaňovacie obdobie podľa daňového priznania, každoročne použije na vytváranie nových pracovných miest alebo na zlepšovanie pracovných podmienok.“ To boli podmienky, za ktorých vznikali sociálne podniky od 1. mája 2008. Možno s tým súhlasiť, pretože sociálne podniky prijímajú do pracovného pomeru ľudí, ktorí sú znevýhodnenými uchádzačmi na trhu práce. Možno s tým súhlasiť aj v tom zmysle, že 30 % z finančných prostriedkov musia vrátiť. No lenže vy v tej novele, o ktorej je reč teraz, meníte práve tieto podmienky. To znamená, už nemusia byť znevýhodnení na trhu práce, už sa môže zamestnať hockto a ten zisk, ktorý sa tam vytvára, nemusia vrátiť, ale môžu s tým robiť, čo chcú. S týmto máme, pani ministerka, vážne problémy. Vy ste tu spomínali, že tieto sociálne podniky po novom budú môcť zriaďovať obce a vyššie územné celky. Áno, je to v poriadku. Ja som sa rozprávala s predstaviteľmi ZMOS-u, pretože ste povedali, že ZMOS je s tým uzrozumený a oni mi povedali, áno, podľa nich je to správne a uvidia, čo to prinesie. Na moju otázku, či si nemyslia, že tam bude možný nejaký klientelizmus alebo protekcionizmus, mi povedali nie, pretože všetky tieto príspevky budú nárokovateľné. Ale potom mi povedali, že ale máte asi trošičku pravdy, pretože pani ministerka mi nedala jednoznačnú odpoveď na tú moju otázku, či tieto prostriedky budú nárokovateľné. Takže ja vám, pani ministerka, dávam túto otázku, pretože na Slovensku je 2 894 obecných samospráv, teraz VÚC-ky vynechám. Tak 2 916, áno, vy ste puntičkárka, áno, ďakujem za to, že máte lepšie čísla. Na Slovensku je 2 916 obecných samospráv. Všetky tieto samosprávy budú mať nárokovateľné príspevky na sociálne podniky? Samozrejme, treba spĺňať podmienky. Áno, to je to dobré, ak splnia podmienky. To, či splnia podmienky, alebo nie, o tom bude rozhodovať Ústredie práce, sociálnych vecí a rodiny. Samozrejme, klientelizmus ani tam nemôže byť, pretože keď to splnia, dostanú. Ja sa len pýtam – nechajme to číslo 2 916, zostaňme pri takom priemernom čísle 500 –, keď 500 obecných samospráv bez rozdielu na to, či sú na juhu Slovenska, na Orave, na Kysuciach, či je tam starosta za stranu SMER, SNS, HZDS, SMK, SDKÚ alebo KDH, pevne verím, že som nikoho nevynechala, splní podmienky, všetci dostanú rovnaké prostriedky v rovnakom počte? Keď poviete, že áno, ale musíte ma o tom presvedčiť. A tých žiadostí môže byť 600, 700, 800, no tak zrejme 2 916 ich nebude. Takže to je moja pripomienka k tomu, čo ste tu povedali, že nikto to nezneužije a každý bude mať rovnaké právo. Lenže nebude mať asi rovnaké právo, pretože pán premiér sa už raz vyjadril, že keď je tých žiadostí viac, tak, samozrejme, budú uprednostnení tí, ktorí sú nominovaní za stranu Smer. Vy ste povedali, že nie je tam kolónka za stranu SMER, ale tak potom sa dohodnite s pánom premiérom. Takže, keď všetky obecné samosprávy a vyššie územné celky, ktoré sa sem prihlásia, splnia podmienky, dostanú všetky prostriedky, tak potom budeme môcť hovoriť o sociálnych podnikoch, zatiaľ o tom nemôžeme hovoriť. A ešte jedna moja pripomienka, pani ministerka. Pevne verím, že táto moja pripomienka je správna, keď nie, tak vy sa k tomu vyjadrite. Ja mám také informácie, a vy ste to povedali vo svojej úvodnej reči, že sociálne podniky boli prerokované, teda novela zákona o zamestnanosti, to je samozrejmá vec, bola prerokovaná na Rade vlády, ktorá vznikla pre hospodársku krízu a súčasťou toho zákona o zamestnanosti sú aj sociálne podniky. Lenže podľa mojich informácií sociálne podniky neboli prerokované v tripartite. Myslím si, že sociálnodemokratická strana, keď ešte k tomu zmenila aj tento zákon, by to mala mať na svojom tričku a mala by to aj spraviť. Takže, pani ministerka, ja som povedala všetky svoje za a proti. Ešte raz zdôrazňujem, pani poslankyňa, však vystúpte aj vy, aj pani ministerka, bude to v poriadku. Povedala som stanovisko mojich kolegov za Stranu maďarskej koalície, podporíme všetky návrhy, ktoré budú riešiť súčasnú hospodársku krízu. Táto hospodárska kríza nie je koaličná, opozičná, nie je pravicová, ľavicová. Ale povedala som aj to, že ja a moji kolegovia zo Strany maďarskej koalície majú problémy so sociálnymi podnikmi tak, ako je to naformulované v tomto novom zákone, v žiadnom prípade podporiť nemôžeme. Ďakujem pekne. (Potlesk.)